
2023. február 23-ai ülésére

Tisztelt Képviselő-testület!

Tárgy: 
Javaslat Zugló szociális és gyermekvédelmi pénzbeli, természetbeni támogatásainak és szociális ellátásainak szabályairól szóló 7/2015. (II. 27.) önkormányzati rendelet módosítására
I. Előzmények

A Zugló szociális és gyermekvédelmi pénzbeli, természetbeni támogatásainak és szociális ellátásainak szabályairól szóló 7/2015. (II. 27.) Budapest Főváros XIV. Kerület Képviselő-testületének önkormányzati rendelete (a továbbiakban: Ör.) tartalmazza többek között a lakosság részére nyújtott pénzbeli ellátások megállapításának szabályait, valamint a gyermekétkeztetésre vonatkozó személyi térítési díj csökkentésének eseteit. 

I.1. 

Az Ör 16-23. §-ai szabályozzák a minimumjövedelem-juttatás szabályait, amely 2015. március 1-jétől került bevezetésre. A 2015. évben átlagban 564 fő, 2017. évben 781 fő részesült a támogatásban. Míg 2022. év januárjában 292 fő, december hónapban 204 fő részére történt a folyósítás. Tekintettel az ellátotti létszám folyamatos csökkenésére és az önkormányzat költségvetésén belüli mozgástérben rendelkezésre álló forrásra, javaslatot teszünk a minimumjövedelem-juttatás fokozatos kivezetésére.
I.2.

A Magyar Közlöny 197. számában jelent meg Magyarország biztonságát szolgáló egyes törvények módosításáról szóló a 2022. évi L. törvény, amely tartalmazta többek között 

- a szociális igazgatásról és szociális ellátásokról szóló 1993. évi III. törvény (Szoctv.) és
- a gyermekek védelméről és a gyámügyi igazgatásról 1997. évi XXXI. törvény módosításait (Gyvt.).

A 2022. évi L. törvény 16. §-a új fogalmat vezetett be a mindenkori legkisebb öregségi nyugdíj használata helyett a továbbiakban szociális vetítési alap kerül a pénzbeli ellátások számításainak viszonyítási alapjaként. A változás 2023. január 1-jén lépett hatályba. A szociális vetítési alap összege megegyezik az öregségi nyugdíjminimum összegével, ami jelenleg 28 500 forint.
Ugyanezen törvény 64. § 2. és 3. pontja tartalmazza a rendszeres gyermekvédelmi kedvezményre való jogosultság megemelt jövedelemhatárát.
A fentiek következtében a most benyújtott Ör.-tervezetben a módosított törvényi szabályozásból eredő új fogalom a „szociális vetítési alap” kerül szövegcserével átvezetésre azon támogatási formáknál, ahol a „mindenkori legkisebb öregségi nyugdíj” szerepel a hatályos Ör-ben. 
I.3.

A Gyvt. alapján a Zuglói Egyesített Bölcsődék elfogadott szakmai programja lehető teszi a játszócsoport, mint gyermeknevelést segítő alternatív szolgáltatás nyújtását, azonban ehhez szükséges az Ör.-ben az igénybevétel szabályait megalkotni.

I.4.

A Gyvt. változása és a minimálbér emelkedése teszi szükségessé a gyermekek számára nyújtandó étkezés személyi térítési díj mértékének szociális alapon történő korrekcióját, továbbá az eseti szociális segélyre vonatkozó jövedelemhatára is módosításra kerül. 
I.5.

Az Ör.-ben a 16. melléklete tartalmazza az adatvédelmi tájékoztatót, amelynek szabályozása kiegészül új alcímmel, amely rendelkezik az adatvédelmi szabályokról és módosításra kerül a melléklet.
II. Vélemények
Jogszabályi háttér: 

- 2022. évi L. törvény Magyarország biztonságát szolgáló egyes törvények módosításáról szóló törvény,
- Magyarország gazdasági stabilitásról szóló 2011. CXCIV. törvény,
- 573/2022. (XII. 23.) Korm. rendelet a kötelező legkisebb munkabér (minimálbér) és a garantált bérminimum megállapításáról, 

 - 15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről, 
- Zugló szociális és gyermekvédelmi pénzbeli, természetbeni támogatásainak és szociális ellátásainak szabályairól szóló 7/2015. (II. 27.) önkormányzati rendelete. 
Pénzbeli ellátások

A minimumjövedelem-juttatás, mint pénzbeli támogatási formát igénybevevők száma 2017. évtől kezdődően jelentősen csökkent. Ezen támogatási formának a fokozatos kivezetése biztosítja zökkenőmentességét, másrészt a rászoruló jogosultak más, az élethelyzetükhöz igazodó támogatási formára időközben átirányíthatók. A rendelet-tervezetben az e rendelet kihirdetése és az április 1 előtt benyújtott kérelmek esetén a megállapítás határozott időre, 1 évre történik. A rendelet-tervezet szerint ez év április 1-jétől már új kérelem benyújtására nem lesz lehetőség. A megállapított ellátás kivezetése legkésőbb 2024. március 31. napjáig fokozatosan fog megtörténni. A rendelet-tervezet az ellátásban továbbra is részesülő személyekre vonatkozó szabályokat tartalmazza.
A nyugdíjak 2023. januári 15%-os emelkedése szükségessé teszi a szociális rendeletben az egyes támogatási formák jövedelemhatárainak a felülvizsgálatát annak érdekében, hogy ezzel a hátrányos helyzetű háztartások/személyek támogatását részesítsük előnyben. Az egyes ellátások felülvizsgálatára folyamatosan kerül sor. 
Az eseti szociális segély célja az időszakosan vagy tartósan létfenntartási gondokkal küzdő személyek, családok támogatása. Az eseti szociális segély jövedelemhatára a hatályos Ör. szerint 78 400 Ft egy fogyasztási egységre jutó jövedelem. A jövedelemhatárt javasoljuk 95 000 Ft-ra megemelni, tekintettel az árak emelkedésére és az inflációra. A temetési segélyt az esetek többségében idős személyek kérik, akik házastársukat veszítettek el. A nyugdíjak és temetési költségek emelkedése miatt tesszük a javaslatot ez esetben is a jövedelemhatár 95 001 – 114 000 Ft közötti emelésére.
A szociális támogatási rendszer működése, hatékonysága hatással van a kerületi állampolgárok életminőségére. A szabályozás módosításával az a cél, hogy a segítségre szoruló személyek, családok megkapják a szükséges támogatást az önkormányzat pénzügyi lehetőségeinek figyelembevételével. Amennyiben az igény meghaladja 2023. évi eseti szociális segély költségvetési keretét, úgy a szociális terület költségvetésén belül, év közben a szociális előirányzaton belüli - minimumjövedelem-juttatásból fel nem használt összeg - átcsoportosítással megoldható. 
Játszócsoport, mint új szolgáltatás igénybevételének szabályozása

A Népjóléti Bizottság döntött arról, hogy a Zuglói Egyesített Bölcsődék a tevékenységét játszócsoport szolgáltatás nyújtásával bővítheti. Ezért szükséges a szolgáltatás igénybevételének szabályait meghatározni, amelyet a rendelet-tervezet 15. §-a tartalmaz. 
Személyi térítési díj szociális alapon történő korrekciója

A normatív kedvezményezettek körét a Gyvt. 21/B. §-a határozza meg, további szociális alapon nyújtott kedvezményeket az Ör. 67. §-a tartalmazza. Az Ör. változásai azokat a szülőket érinti pozitívan, akik nem részesülnek normatív kedvezményben (rendelet-tervezet 20. §-a).

A Gyvt. 21/B. § (1) bekezdés ad) pontja szerint az intézményi gyermekétkeztetést ingyenesen kell biztosítani a bölcsődei és az óvodai ellátásban, ha a gyermek olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér (bruttó 232 000 Ft) személyi jövedelemadóval, munkavállalói, egészségbiztosítási és nyugdíjjárulékkal csökkentett (nettó 154 280 Ft) összegének 130%-át.   
Ez az összeg a 2023. évben 200 564 Ft, ezért az Ör. 68. § (4) bekezdésében szabályozott bölcsődei, óvodai gyermekétkeztetés személyi térítési díj szabályainak módosítása indokolt. A nettó minimálbér mértékének figyelembevételével teszünk javaslatot a szociális alapon nyújtott személyi térítési díj összegének csökkentésére - az óvodai és a bölcsődei ellátás igénybe vétele esetén. A szociális alapon nyújtott személyi térítési díj összegének csökkentését javasoljuk, amennyiben az a szociális vetítési alap 700-710%-a közé esik (rendelet-tervezet 21. §-a).

Adatvédelem
Az Ör. kiegészül 30c alcímmel, amely az adatvédelemre vonatkozó részletes leírást tartalmazza, így a hatályos Ör. 16. melléklet helyébe e rendelet-tervezet 1. melléklete lép. 
A rendelet-tervezetben hatályon kívül helyezésre kerülnek minimumjövedelem-juttatás hatályos Ör. szerinti szabályai 2022. március 31. napjával,  az átmeneti szabályozásban lévő a 76. § (4) bekezdése, és a 77-78. §-ok.
A Magyarország gazdasági stabilitásról szóló 2011. CXCIV. törvény 32. §-a szerint a fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

A jogalkotásról szóló 2010. évi CXXX. törvény 17. §-a alapján a rendelet alkotás várható hatásai a következők: 
- A rendelet-módosításnak társadalmi, gazdasági, költségvetési kihatása: A minimumjövedelem-juttatás, mint önként vállalt pénzbeli ellátási forma kivezetése fokozatosan történik. A nyújtott támogatás már nem éri el azt a célt, amely bevezetésekor volt, a megélhetési kiadások töredékére sem elegendő. Ugyanakkor az önkormányzat számára jelentős megtakarítást eredményez, amely forrás megtakarítással lehetőség nyílik szükség esetén egyéb szociális támogatásokra történő átcsoportosításra a célzottabb támogatás érdekében. Kivezetésével, a rászoruló személyek az élethelyzetükhöz igazodó támogatási formára már időközben is átirányíthatók. Az eseti szociális segély jövedelemhatárának megemelése egyrészt a jövedelmek emelkedése, másrészt az infláció (áremelkedés – élelmiszer, közüzemi díjak) miatt indokolt.  
 A rendelet-tervezet elfogadásával a szociális alapon nyújtott gyermekétkezésre jogosult szülő/törvényes képviselő számára kedvezőbb lehet a térítési díj összege. A költségvetésre a módosítás nem jelent jelentős terhet.
- Környezeti és egészségi következmények: nincs.
- Az önkormányzati rendelet megalkotásának adminisztratív terhe: nem jelentős
- A jogszabály megalkotásának szükségessége, a jogalkotás elmaradásának várható következménye: a szociális vetítési alap, mint új fogalom átvezetésének az elmaradása esetén a helyi szintű szabályozás nincs összhangban a Szoctv. szabályozásával.
- Az önkormányzati rendelet végrehajtásához személyi, tárgyi többletfeltétel: a jelenlegi szabályozáshoz képest többlet személyi, szervezeti és tárgyi feltételt nem igényel. 
Gazdasági Főosztály véleménye: Észrevételt nem tesz.
Jegyző törvényességi véleménye: Észrevételt nem tesz.
Jogi Főosztály véleménye: Az előterjesztésben közölt adatok, információk alapján az előterjesztéshez jogi észrevételt nem tesz.
Kérem a Tisztelt Képviselő-testületet, hogy az előterjesztést megtárgyalni, és az 1. melléklet szerint az önkormányzati-rendelet módosítását elfogadni szíveskedjék.
III. Bizottsági vélemények

Az előterjesztést a Pénzügyi és Költségvetési Bizottság, a Jogi és Ügyrendi Bizottság, valamint a Népjóléti Bizottság tárgyalja.
IV. Döntési javaslat

Budapest Főváros XIV. Kerület Zugló Önkormányzata Képviselő-testülete megalkotja a …../2023. (… . ...) önkormányzati rendeletét Zugló szociális és gyermekvédelmi pénzbeli, természetbeni támogatásainak és szociális ellátásainak szabályairól szóló 7/2015. (II. 27.) önkormányzati rendelet módosításáról az előterjesztés 1. melléklete szerint.

A rendeletalkotáshoz a Magyarország helyi önkormányzatairól szóló 2011. évi CLXXXIX. törvény 42. § 1. pontja és 50. §-a alapján a minősített többség szükséges.

Mellékletek:  
1. melléklet:  Budapest Főváros XIV. Kerület Zugló Önkormányzata Képviselő-testülete …/2023. (…) rendelete Zugló szociális és gyermekvédelmi pénzbeli, természetbeni támogatásainak és szociális ellátásainak szabályairól szóló 7/2015. (II. 27.) önkormányzati rendelet módosításáról
2. melléklet: rendelet-tervezet indokolása
Az előterjesztést készítette: Bondorné Gyurcsi Mária
                                             Humánszolgáltatási Főosztály

